Document ID: 31993R2957

ΚΑΝΟΝΙΣΜΟΣ (ΕΟΚ) αριθ. 2957/93 ΤΗΣ ΕΠΙΤΡΟΠΗΣ της 26ης Οκτωβρίου 1993 περί επιβολής προσωρινού δασμού αντιντάμπινγκ στις εισαγωγές αναπτήρων τσέπης αερίου με πυρόλιθο που δεν ξαναγεμίζουν καταγωγής Ταϊλάνδης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 10 παράγραφος 6,
Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον κανονισμό (ΕΟΚ) αριθ. 2423/88,
Εκτιμώντας ότι:
Α. ΔΙΑΔΙΚΑΣΙΑ (1) Στις 7 Απριλίου 1990 η Επιτροπή δημοσίευσε στην Επίσημη Εφημερίδα των Ευρωπαϊκών Κοινοτήτων ανακοίνωση (2) για την έναρξη διαδικασίας αντιντάμπινγκ σχετικά με τις εισαγωγές αναπτήρων τσέπης αερίου με πυρόλιθο που δεν ξαναγεμίζουν, του κωδικού ΣΟ 9613 10 00, καταγωγής Ιαπωνίας, Λαϊκής Δημοκρατίας της Κίνας, Δημοκρατίας της Κορέας και Ταϊλάνδης.
(2) Η Επιτροπή διενήργησε έρευνα ως προς την πρακτική ντάμπινγκ και τις προκύπτουσες ζημίες. Όλες οι επιχειρήσεις ενημερώθηκαν σχετικά με τα ουσιαστικά σημεία των αποτελεσμάτων της έρευνας και είχαν την ευκαιρία να διατυπώσουν τα σχόλιά τους. Αποδείχθηκε ότι εφαρμοζόταν πρακτική ντάμπινγκ, ότι είχε προκληθεί ζημία στην κοινοτική βιομηχανία την οποία αφορούσαν οι εισαγωγές που αποτέλεσαν το αντικείμενο ντάμπινγκ, και ότι το συμφέρον της Κοινότητας απαιτούσε την επιβολή οριστικών μέτρων. Έτσι το Συμβουλίο με τον κανονισμό (ΕΟΚ) αριθ. 3433/91 (3) επέβαλε οριστικό δασμό αντιντάμπινγκ στις εισαγωγές αναπτήρων τσέπης αερίου με πυρόλιθο που δεν ξαναγεμίζουν, καταγωγής Ιαπωνίας, Λαϊκής Δημοκρατίας της Κίνας, Δημοκρατίας της Κορέας και Ταϊλάνδης. Όσον αφορά ιδίως μια επιχείρηση της Ταϊλάνδης, την Thai Merry Co. Ltd, διαπιστώθηκε περιθώριο ντάμπινγκ ύψους 14,1 %, και, καθότι το ανώτατο όριο ζημίας για την εν λόγω επιχείρηση υπερέβαινε το περιθώριο ντάμπινγκ αυτής, έπρεπε να έχουν επιβληθεί δασμοί στο ύψος του περιθωρίου ντάμπινγκ. Ωστόσο, με την απόφαση 91/604/ΕΟΚ της Επιτροπής (4), έγινε αποδεκτή ανάληψη υποχρέωσης ως προς τις τιμές εκ μέρους της επιχείρησης Thai Merry Co. Ltd και, ως εκ τούτου, απάλλαξε τις εισαγωγές του εν λόγω προϊόντος, που παράγεται από αυτήν, από τον οριστικό δασμό αντιντάμπινγκ.
Β. ΑΝΑΚΛΗΣΗ ΤΗΣ ΑΝΑΛΗΨΗΣ ΥΠΟΧΡΕΩΣΗΣ (3) Η Thai Merry Co. Ltd ανακάλεσε, με επιστολή της 18ης Αυγούστου 1993, την ανάληψη υποχρέωσης. Συνεπώς, η απαλλαγή από το συγκεκριμένο δασμό αντιντάμπινγκ επί των εισαγωγών του εν λόγω προϊόντος που παράγεται από την Thai Merry Co. Ltd δεν είναι πλέον δικαιολογημένη.
Ο εξαγωγέας ενημερώθηκε, σύμφωνα με το άρθρο 10 παράγραφος 6 του κανονισμού (ΕΟΚ) αριθ. 2423/88, για την πρόθεση της Επιτροπής να επιβάλει προσωρινό δασμό αντιντάμπινγκ βασιζόμενη στα γεγονότα που διαπιστώθηκαν πριν από την αποδοχή της ανάληψης της υποχρέωσης, και ζητήθηκε από αυτόν να διατυπώσει τα σχόλιά του. Κανένα σχόλιο δεν παραλήφθηκε, όσον αφορά την επιβολή προσωρινών δασμών, εντός της προθεσμίας που χορηγήθηκε.
Γ. ΚΟΙΝΟΤΙΚΟ ΣΥΜΦΕΡΟΝ (4) Η Επιτροπή δεν έχει κανένα λόγο να πιστεύει ότι τα πορίσματα που έχουν συναχθεί, όσον αφορά το κοινοτικό συμφέρον, όπως αυτά εκτίθενται στον κανονισμό (ΕΟΚ) αριθ. 3433/91, δικαιολογούν οιαδήποτε τροποποίηση. Εξάλλου, η μη επιβολή προσωρινών δασμών για την Thai Merry Co. Ltd συνιστά διακριτική μεταχείριση εις βάρος των εξαγωγέων για τους οποίους ισχύουν ακόμη τέτοια μέτρα. Δεδομένου ότι δεν έχει διατυπωθεί το επιχείρημα ότι τέτοια μέτρα είναι αντίθετα προς το συμφέρον της Κοινότητας, θεωρείται ότι τα συμφέροντα της Κοινότητας απαιτούν την άμεση εφαρμογή προσωρινών μέτρων.
Δ. ΠΡΟΣΩΡΙΝΟΙ ΔΑΣΜΟΙ (5) Σύμφωνα με το άρθρο 10 παράγραφος 6 του κανονισμού (ΕΟΚ) αριθ. 2423/88, πρέπει να επιβληθούν προσωρινοί δασμοί αντιντάμπινγκ με βάση τα πραγματικά περιστατικά που διαπιστώθηκαν πριν από την αποδοχή της ανάληψης υποχρέωσης. Το ύψος του προσωρινού δασμού αντιντάμπινγκ πρέπει να ανέλθει σε ποσοστό 14,1 %,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται προσωρινός δασμός αντιντάμπινγκ στις εισαγωγές αναπτήρων τσέπης αερίου με πυρόλιθο που δεν ξαναγεμίζουν, που υπάγονται στον κωδικό ΣΟ ex 9613 10 00 (κωδικός Taric 9613 10 00* 10), καταγωγής Ταϊλάνδης και κατασκευάζονται από την επιχείρηση Thai Merry Co. Ltd (συμπληρωματικός κωδικός Taric 8740).
2. Το ποσοστό του δασμού που εφαρμόζεται στην καθαρή τιμή για το προϊόν ελεύθερο στα σύνορα της Κοινότητας, πριν από την επιβολή του δασμού, ανέρχεται σε 14,1 %.
3. Η θέση σε ελεύθερη κυκλοφορία στην Κοινότητα του προϊόντος που αναφέρεται στην παράγραφο 1 υπόκειται σε σύσταση εγγύησης, ίσης προς το ποσό του προσωρινού δασμού.
4. Εφαρμόζονται οι ισχύουσες διατάξεις που αφορούν τους δασμούς.
Άρθρο 2
Με την επιφύλαξη του άρθρου 7 παράγραφος 4 στοιχεία β) και γ) του κανονισμού (ΕΟΚ) αριθ. 2423/88, τα ενδιαφερόμενα μέρη μπορούν να γνωστοποιούν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Με την επιφύλαξη των άρθρων 11, 12 και 13 του κανονισμού (ΕΟΚ) αριθ. 2423/88, το άρθρο 1 του παρόντος κανονισμού εφαρμόζεται για περίοδο τεσσάρων μηνών, εκτός εάν το Συμβούλιο θεσπίσει οριστικά μέτρα πριν από τη λήξη της εν λόγω περιόδου.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Οκτωβρίου 1993.

Labels: 3
18
17
4